Mis siis ikka on  permakultuur? Ajaloo poole vaadates võib öelda, et selle mõistega tulid 1970. aastate keskel välja austraallased David Holmgren ja Bill Mollison, kelle ajendiks oli leida positiivne lahendus eesseisvale keskkonna- ja energiakriisile. Sõna "permakultuur" tuleb inglisekeelsetest sõnadest "permanent" (püsiv) ja "agriculture" (põllumajandus) ning tähendab seega nii püsivat põllumajandussüsteemi kui ka laiemas perspektiivis püsivat, kestvat kultuuri, mis toimib looduse osana. See on näiteks oma kodu kavandamine päikese liikumist, valdavaid tuuli ja maapinna reljeefi arvestades. See on looduslikku ökosüsteemi jäljendav aed, mis annab vähese tööga palju saaki, energeetiliselt efektiivne ja inimeste vajadusi rahuldav ühiskonnakorraldus; aga ka näiteks salati, rediste ning maitsetaimede kasvatamine paneelmaja korteri aknalaual - kõike seda ühendab mõiste permakultuur. Ent permakultuur on ka teatud kogukonnakorraldus. Eestis on juba päris mitmeid ökokogukondi, kes ka koostööd teevad.